Israel vil bli «immune mot press utenfra». De vil lage enda mer våpen selv.
Israels statsminister Benjamin Netanyahu vil ikke la seg bremse av en kritisk omverden. Han mener mer våpen må lages hjemme. Benjamin Netanyahu fikk søndag årets rapport fra nasjonalbanken. Regjeringssjefen sier seg ganske fornøyd, ifølge en pressemelding. Han ser «oppløftende tegn» for økonomien i etterkant av Hamas-angrepet i oktober i fjor og den påfølgende krigen i Gaza. Han mener det likevel er nødvendig å tilpasse seg behovene som har oppstått på grunn av krigen. – Vi trenger å bli mye mer uavhengige når det gjelder å produsere krigsmaterialet som vi trenger, sier den israelske regjeringssjefen. Han mener Israel trenger å bli «immune mot press utenfra», slik at landet kan fatte sine egne beslutninger. Fikk kritikk fra president Biden Israel fikk mye sympati fra omverdenen etter Hamas-angrepet 7. oktober i fjor. Cirka 1200 ble drept, hvorav de fleste var sivile. Flere tusen ble skadet og drøye 250 ble bortført. Men det snudde raskt. Israels voldsomme svar, med massiv bombing fra luften og bakkeinvasjon, har fått kraftig kritikk. 32.782 palestinere, de fleste av dem kvinner og barn, er blitt drept siden 7. oktober, ifølge det Hamas-kontrollerte helsedepartementet i Gaza. De store sivile tapene har «skadet Israel», ifølge USAs president Joe Biden. Han mer enn antydet at Israel kunne komme til å krysse en rød linje dersom landet går videre med planen om å angripe Rafah, der 1,4 millioner palestinere har søkt tilflukt. Den israelske regjeringen mener det er nødvendig for å fjerne Hamas’ militære enheter der. Men konsekvensene av militære operasjoner i Rafah kan være en nedslakting i Gaza, advarte FNs humanitære sjef, Martin Griffiths, i februar. Våpnene har fortsatt å komme USA er Israels viktigste våpenleverandør. Våpenleveransene skjøt fart etter angrepet på Israel 7. oktober. Det har vært stemmer i Bidens eget parti som har ønsket å holde våpen tilbake dersom ikke Israel begrenser de sivile tapene som følge av krigføringen. Men det er ikke Biden-administrasjonens politikk. Til tross for et tilsynelatende anstrengt forhold mellom Biden og Netanyahu, fortsetter USA å sende våpen til Israel. Denne uken godkjente Biden-administrasjonen en ny leveranse av kraftige 900 kilos bomber og andre våpen, skriver Washington Post. Den siste våpenleveransen er verdt milliarder av dollar, ifølge avisen. Siden angrepet 7. oktober har USA sendt hundrevis av fly og flere skip med militært utstyr. Biden-administrasjonen vurderer om de skal gå videre med en ny våpenpakke på 18 milliarder dollar til Israel, inkludert flere titall jagerfly, ifølge Reuters. Salget av 25 F-15-fly til Israel har vært til vurdering siden januar i fjor, lenge før krigen i Gaza, sier en av flere kilder med kjennskap til saken. Nå vurderes det å øke antallet til 50. USA er Israels største leverandør av våpen. De forsynte Israel med 68 prosent av landets våpenimport mellom 2013 og 2022, ifølge fredsforskningsinstituttet i Stockholm (Sipri). – Vi fortsetter å støtte Israels rett til å forsvare seg, sier en tjenesteperson ved Det hvite hus til Washington Post. – Å sette betingelser for hjelpen har ikke vært vår politikk. Bruker mye mer penger på våpen Likevel virker det ikke som om Netanyahu og hans høyreorienterte regjering er beroliget. Den israelske regjeringen vil ha mer hjemlig våpenproduksjon og har planer om å øke forsvarsbudsjettet for det neste året med bortimot 60 milliarder kroner. Det vil likevel ikke være mulig for Israel å lage alt selv, skrev Times of Israel tidligere i vinter. Israelerne vil blant annet måtte fortsette å kjøpe jagerfly, helikoptre, krigsskip og ubåter. Avisens kilder i forsvarsindustrien har forstått det slik at Netanyahus mål er å øke lokal produksjon av blant annet artillerigranater, presisjonsvåpen, droner og stridsvogner.
Benjamin Netanyahu vil produsere mer krigsmateriell i Israel for å bli uavhengig av kritikk fra omverdenen.  Til tross for motstand mot store sivile tap i krigen i Gaza, fortsetter USA å sende våpen til Israel.  Regjeringen i Israel planlegger fremover å øke forsvarsbudsjettet, men vil fortsatt være avhengig av importere noen typer våpen.